Эмгекке тарбиялоо
Эмгекке тарбиялоо билим берүүдө мектепте жүргүзүлүүчү иштердин бир бөлүгү.
 
Негизги максатына окуучуларды эмгекке чыгармачыл, аң-сезимдүү мамиле жасоого тарбиялоо кирет жана төмөндөгү милдеттерди чечүүгө байланышат: окуучунун эмгекке муктаждыгын тарбиялоо, акыл жана күч эмгегин айкалыштырып, анын интеллектуалдык потенциалын өнүктүрүү, эмгекке аң-сезимдүү чыгармачыл мамиле жасоого тарбиялоо, эмгек маданиятын, эмгекти уюштуруучулук жөндөмүн арттыруу, ошондой эле окуучунун нравалык сапаттарын калыптандыруу ж. б. Бул милдеттерди чечүү окуучуларды эмгекке теориялык, практикалык жана психологиялык жактан даярдоого жардам берет. Мектепте Эмгекке тарбиялоо окуу тарбия ишинин бардык процессинде, эмгекке үйрөтүү сабактарында, мектептен тышкаркы иштердин системаларында ишке ашат. Окуучуларды эмгек процессине катыштыруу алардын адептик, инсандык сапаттарын арттырууга, эмгекти сүйүүгө, чыгармачылыгын өнүктүрүүгө жардам берет. Ошого байланыштуу окуучулардын эмгегин туура пландаштырууга, уюштурууга өзгөчө көңүл бөлүү зарыл.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Педагогика